CELEX: 32021D0443
Language: da
Date: 2021-02-18 00:00:00
Title: Rådets afgørelse (EU) 2021/443 af 18. februar 2021 om den holdning, der skal indtages på Den Europæiske Unions vegne i Partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, for så vidt angår den dato, hvor den midlertidige anvendelse i henhold til handels- og samarbejdsaftalen skal ophøre

12.3.2021   
               
               
                  DA
               
               
                  Den Europæiske Unions Tidende
               
               
                  L 85/198
               
            
         RÅDETS AFGØRELSE (EU) 2021/443
         af 18. februar 2021
         om den holdning, der skal indtages på Den Europæiske Unions vegne i Partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, for så vidt angår den dato, hvor den midlertidige anvendelse i henhold til handels- og samarbejdsaftalen skal ophøre
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 217 sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den 29. december 2020 vedtog Rådet afgørelse (EU) 2020/2252 (1) om undertegnelse på Unionens vegne og om midlertidig anvendelse af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (2) (»handels- og samarbejdsaftalen«) og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer (3) (»informationssikkerhedsaftalen«) (samlet benævnt »aftalerne«).
                  
               
                     (2)
                  
                  
                     Informationssikkerhedsaftalen er en supplerende aftale til handels- og samarbejdsaftalen, der er uløseligt knyttet til sidstnævnte, navnlig for så vidt angår anvendelsesdatoer og opsigelse.
                  
               
                     (3)
                  
                  
                     I henhold til artikel 12, stk. 1, i afgørelse (EU) 2020/2252 og som aftalt mellem parterne i handels- og samarbejdsaftalens artikel FINPROV.11 [Ikrafttræden og foreløbig anvendelse], stk. 2, finder aftalerne midlertidig anvendelse fra den 1. januar 2021, indtil de procedurer, der er nødvendige for deres ikrafttræden, er afsluttet.
                  
               
                     (4)
                  
                  
                     I henhold til handels- og samarbejdsaftalens artikel FINPROV.11 [Ikrafttræden og foreløbig anvendelse], stk. 2, skal den midlertidige anvendelse ophøre på en af følgende datoer, alt efter hvilken dato der indtræffer først: den 28. februar 2021 eller en anden dato, som er fastsat af Partnerskabsrådet, der er nedsat i henhold til handels- og samarbejdsaftalens artikel INST.1 [Partnerskabsrådet] (»Partnerskabsrådet«), eller den første dag i måneden efter den måned, hvor parterne har meddelt hinanden, at de har opfyldt og afsluttet de respektive interne krav og procedurer, der er nødvendige for at kunne erklære sig indforstået med at være bundet af aftalen.
                  
               
                     (5)
                  
                  
                     På grund af den tid, der er nødvendig for, at Europa-Parlamentet og Rådet kan foretage en passende gennemgang af teksterne til aftalerne på alle 24 autentiske sprog, vil Unionen ikke kunne indgå handels- og samarbejdsaftalen før den 28. februar 2021.
                  
               
                     (6)
                  
                  
                     Partnerskabsrådet bør derfor fastsætte en senere dato for den midlertidige anvendelses ophør, idet der tages hensyn til den dato, hvor alle 24 sprogudgaver af aftalerne er blevet revideret og fastslået som værende autentiske og definitive. Henset til den dato, på hvilken disse autentiske og definitive udgaver af aftalerne forventes at foreligge, bør Partnerskabsrådet fastsætte den 30. april 2021 som datoen for den midlertidige anvendelses ophør.
                  
               
                     (7)
                  
                  
                     Den holdning, der skal indtages på Unionens vegne i Partnerskabsrådet, bør fastlægges.
                  
               
                     (8)
                  
                  
                     For at muliggøre øjeblikkelig anvendelse af de i denne afgørelse fastsatte foranstaltninger bør den træde i kraft på dagen for vedtagelsen —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Partnerskabsrådet, der er nedsat ved handels- og samarbejdsaftalens artikel INST.1 [Partnerskabsrådet], for så vidt angår den afgørelse, der skal vedtages i henhold til nævnte aftales artikel FINPROV.11 [Ikrafttræden og foreløbig anvendelse], stk. 2, litra a), baseres på det udkast til Partnerskabsrådets afgørelse, der er knyttet til nærværende afgørelse.
         
         
            Artikel 2
            Partnerskabsrådets afgørelse offentliggøres i Den Europæiske Unions Tidende.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 18. februar 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  Rådets afgørelse (EU) 2020/2252 af 29. december 2020 om undertegnelse på Unionens vegne og om midlertidig anvendelse af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer (EUT L 444 af 31.12.2020, s. 2).
         
            (2)  Teksten til aftalen er offentliggjort i EUT L 444 af 31.12.2020, s. 14.
         
            (3)  Teksten til aftalen er offentliggjort i EUT L 444 af 31.12.2020, s. 1463.
      
      
         
            
               
                  UDKAST TIL
               
            
            AFGØRELSE NR. 1/2021 VEDTAGET AF PARTNERSKABSRÅDET, DER ER NEDSAT VED HANDELS- OG SAMARBEJDSAFTALEN MELLEM DEN EUROPÆISKE UNION OG DET EUROPÆISKE ATOMENERGIFÆLLESSKAB PÅ DEN ENE SIDE OG DET FORENEDE KONGERIGE STORBRITANNIEN OG NORDIRLAND PÅ DEN ANDEN SIDE
            den …
            for så vidt angår den dato, hvor den midlertidige anvendelse I henhold til handels- og samarbejdsaftalen skal ophøre
            PARTNERSKABSRÅDET HAR —
            under henvisning til handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, særlig artikel FINPROV.11 [Ikrafttræden og foreløbig anvendelse], stk. 2, litra a), og
            ud fra følgende betragtninger:
            
                        (1)
                     
                     
                        Parterne aftalte i henhold til artikel FINPROV.11 [Ikrafttræden og foreløbig anvendelse], stk. 2, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (1) (»handels- og samarbejdsaftalen«) at anvende handels- og samarbejdsaftalen midlertidigt fra den 1. januar 2021, forudsat at de forud for denne dato havde meddelt hinanden, at deres respektive interne krav og procedurer, der er nødvendige for midlertidig anvendelse, var afsluttet. Den midlertidige anvendelse skal ophøre på den af følgende datoer, der indtræffer først: den 28. februar 2021 eller en anden dato, som er fastsat af Partnerskabsrådet, eller den første dag i måneden efter den måned, hvor parterne har meddelt hinanden, at de har opfyldt og afsluttet de respektive interne krav og procedurer, der er nødvendige for at kunne erklære sig indforstået med at være bundet af aftalen.
                     
                  
                        (2)
                     
                     
                        Da Den Europæiske Union på grund af interne procedurekrav ikke vil være i stand til at indgå handels- og samarbejdsaftalen før den 28. februar 2021, bør Partnerskabsrådet fastsætte den 30. april 2021 som den dato, hvor den midlertidige anvendelse skal ophøre i henhold til handels- og samarbejdsaftalens artikel FINPROV.11 [Ikrafttræden og foreløbig anvendelse], stk. 2, litra a) —
                     
                  VEDTAGET DENNE AFGØRELSE:
            
               Artikel 1
               Den dato, hvor den midlertidige anvendelse skal ophøre i henhold til handels- og samarbejdsaftalens artikel FINPROV.11 [Ikrafttræden og foreløbig anvendelse], stk. 2, litra a), fastsættes til den 30. april 2021.
            
            
               Artikel 2
               Denne afgørelse træder i kraft på dagen for vedtagelsen.
            
            
               Udfærdiget i …, den …
               
                  
                     På Partnerskabsrådets vegne
                  
                  
                     Formænd
                  
               
            
            
               (1)  Teksten til aftalen er offentliggjort i EUT L 444 af 31.12.2020, s. 14.